rapporti ta' evalwazzjoni ex post għall-perjodu 2011 sa 2013 ta' azzjonijiet kofinanzjati mill-erba' Fondi taħt il-programm qafas "'Solidarjetà u Ġestjoni tal-Flussi ta' Migrazzjoni"

1 INTRODUZZJONI

Għalkemm il-movimenti tal-persuni lejn, minn u fi ħdan kull Stat tal-UE jvarjaw, is-soċjetajiet tagħna għandhom l-istess opportunitajiet u sfidi tal-migrazzjoni. Riżorsi finanzjarji adegwati, flessibbli u koerenti huma essenzjali għat-tisħiħ taż-żona ta’ libertà, sigurtà u ġustizzja u għall-iżvilupp tal-politika komuni tal-Unjoni dwar l-ażil u l-immigrazzjoni, ibbażata fuq is-solidarjetà bejn l-Istati tal-UE u lejn pajjiżi li mhumiex fl-UE.

Għall-perjodu 2007-13, madwar EUR 4 biljun ġew allokati għall-ġestjoni tal-fruntieri esterni tal-Unjoni u għall-implimentazzjoni ta’ politika komuni dwar l-ażil u l-immigrazzjoni permezz tal-Programm Ġenerali “Solidarjetà u Ġestjoni tal-Flussi ta’ Migrazzjoni" (SOLID) , li kien jikkonsisti f’erba’ strumenti (“il-Fondi SOLID”): il-Fond Ewropew għar-Refuġjati (FER) , il-Fond għall-Fruntieri Esterni (FFE) , il-Fond Ewropew għall-Integrazzjoni ta’ ċittadini ta’ pajjiżi terzi (EIF - European Fund for the Integration of third-country nationals ) u l-Fond Ewropew għar-Ritorn (RF - European Return Fund).

Dan ir-rapport jibni fuq erba’ studji ta’ evalwazzjoni ex post. Huwa jiffoka fuq il-perjodu 2011–13, u jippreżenta r-riżultati tal-evalwazzjonijiet ex post għall-perjodu 2007–10 . F’konformità mal-istrateġija tal-Kummissjoni “Linji Gwida għal Regolamentazzjoni Aħjar”, l-evalwazzjonijiet ivvalutaw il-Fondi fid-dawl tar-rilevanza tagħhom (jekk l-għanijiet tagħhom laħqux il-ħtiġijiet tas-soċjetà), l-effikaċja (sa liema punt inkisbu l-objettivi), l-effiċjenza (sa liem punt l-ispejjeż kienu proporzjonati mal-benefiċċji miksuba), is-sostenibbiltà tal-effetti wara li ntemm l-intervent, il-koerenza u l-komplementarjetà ma’ strumenti finanzjarji jew riżorsi nazzjonali oħra tal-Istati Membri u l-valur miżjud ta’ intervent fil-livell tal-UE.

Xi wħud mis-sejbiet kienu diġà meħuda inkunsiderazzjoni taħt il-Fondi attwali: il-Fond għall-Ażil, il-Migrazzjoni u l-Integrazzjoni (AMIF) li huwa s-suċċessur tal-FER, FEI u RF u l-Fond għas-Sigurtà Interna (ISF) li huwa s-suċċessur tal-FFE. Ir-riżultati ta’ dawn l-evalwazzjonijiet jikkomplementaw l-evalwazzjonijiet interim tal-2018 tal-AMIF u l-ISF. Dawn jikkontribwixxu għat-tfassil ta’ politiki futuri fil-qasam tal-migrazzjoni u tas-sigurtà, speċjalment fil-qafas tal-Qafas Finanzjarju Pluriennali ta’ wara l-2020.

IL-“FONDI SOLID”

Elementi prinċipali

L-għan tal-Programm Ġenerali SOLID kien li jipprovdi appoġġ finanzjarju lill-Istati Membri biex jgħinhom jiġġestixxu aħjar il-fruntieri esterni tal-Unjoni, u jimplimentaw aħjar il-politiki komuni dwar l-ażil u l-migrazzjoni:

1.L-FFE ġie stabbilit bil-għan li jipproteġi u jimmaniġġja l-fruntieri esterni tal-UE, b’enfasi fuq l-organizzazzjoni effiċjenti tal-kontrolli u l-ġestjoni tal-flussi ta’ persuni, l-applikazzjoni uniformi tal-leġiżlazzjoni tal-UE minn gwardji tal-fruntiera u t-titjib ta’ servizzi konsulari.

2.Il-FEI kellu l-għan li jassisti lill-Istati Membri biex jippermettu liċ-ċittadini ta’ pajjiżi terzi ta’ sfond differenti biex jissodisfaw il-kondizzjonijiet ta’ residenza u biex jiffaċilita l-integrazzjoni tagħhom fis-soċjetajiet Ewropej, b’enfasi fuq dawk li jkunu għadhom kemm waslu fil-pajjiż.

3.Il-FER appoġġa l-Istati Membri meta rċevew applikanti għall-ażil u l-benefiċjarji ta’ protezzjoni internazzjonali b’kont meħud tal-leġiżlazzjoni tal-UE dwar is-Sistema Ewropea Komuni tal-Ażil (SEKA). B’mod partikolari appoġġa azzjonijiet relatati mal-akkoljenza ta’ dawk li jfittxu l-ażil u l-ipproċessar tal-applikazzjonijiet għall-ażil tagħhom, l-integrazzjoni tal-benefiċjarji ta’ protezzjoni internazzjonali u, sa ċertu punt, ir-risistemazzjoni jew it-trasferiment ta’ benefiċjarji ta’ protezzjoni internazzjonali bejn l-Istati Membri. Meta ġew stipulati l-prijoritajiet tal-FER, it-titjib tal-kondiviżjoni tal-piżijiet bejn l-Istati Membri u pajjiżi terzi baqa’ fakultattiv.

4.L-RF kellu l-għan li jiżviluppa sistema tal-ġestjoni tar-ritorn integrata u kooperazzjoni msaħħa bejn l-Istati Membri, waqt li jipprovdi assistenza fl-implimentazzjoni ta’ operazzjonijiet ta’ ritorn lejn il-pajjiżi ta’ oriġini u jagħmel l-informazzjoni dwar il-proċeduri rilevanti disponibbli għal persuni li jirritornaw. Huwa fittex ukoll li jinkoraġġixxi l-użu volontarju tar-ritorn fuq ir-ritorn furzat.